text: Byt dig til nye fodboldstøvler
  22 maj 2012 kl. 08.44
  Ny bytte- og genbrugscentral for aktive børn og unge skal få flere til at dyrke idræt i Aabenraa.
  Alle børn og unge skal have mulighed for at deltage i kultur- og fritidsaktiviteter. Men for nogle kan det være svært at prioritere, når der skal penge til både kontingenter, tøj og udstyr.
  Derfor har Kultur & Fritid indgået et samarbejde med Røde Kors-butikken på Høje Kolstrup om at tilbyde tøj, sko og rekvisitter til brug i kultur- og fritidsaktiviteter.
  Lørdag den 2. juni er der åbent hus i Røde Kors-butikken og her kan man bytte sit aflagte tøj til en ny størrelse. Helt gratis. Eller man kan vælge blandt et stort udvalg af tøj og udstyr til børn og unge, som kan købes for 20 kr. pr. del.
  